જગડુશાનગર રેસિડન્ટ્સ અસોસિએશનના જયેશ પારેખે આ બાબતની માહિતી આપતાં ગઈ કાલે કલેક્ટરની ઑફિસમાં થયેલી મીટિંગ વિશે ‘મિડ-ડે’ને કહ્યું હતું કે ‘ગઈ કાલની મીટિંગમાં બધી જ સોસાયટીઓના પદાધિકારીઓએ ‘મિડ-ડે’ના અહેવાલને લીધે હાજરી આપી હતી એટલું જ નહીં, અમુક સોસાયટીઓના પદાધિકારીઓ તેમના લીગલ કન્સલ્ટન્ટને લઈને હાજર થયા હતા. ગઈ કાલની અમારી કલેક્ટર દીપેન્દ્રસિંહ કુશવાહા સાથેની મીટિંગ સફળ રહી હતી. પહેલાં તો તેમણે નોટિસમાં અમને આપવામાં આવેલી સમયમર્યાદા ૨૪ મે સુધી વધારી આપી હતી. જોકે તેમણે જમીનના સ્ક્વેર મીટરમાં થયેલા ઘટાડાનું રહસ્ય અકબંધ રાખ્યું હતું. તેમણે અમને એટલું જ કહ્યું હતું કે અમારે આ સર્વેનો રેકૉર્ડ હાઈ કોર્ટને આપવાનો છે. આ સિવાયના સવાલોના જવાબ તેમણે હું હજી અઠવાડિયા પહેલાં જ આવ્યો છું એમ કહીને ટાળ્યા હતા. છતાં તેઓ અમને આ જવાબ ૨૪ મેએ આપશે એવી અત્યારે આશા છે.’